《上河采莲行》
明代·释今无

长干六月莲花开，九衢烁石飞尘埃。清凉自可消热恼，至今奇异抽莲台。

上河种莲莲千顷，独有一池最清冷。五花一蒂间红黄，或三或九相牵引。

更有垂头照水莲，花头在水蒂在天。瓣剪轻罗千叠细，香留湿露半铢妍。

世间物理须平常，一花一蒂自相当。譬如百工各一艺，流行王泽称安康。

即使一蒂悬二花，并头已足使人誇。三五钩连至九瓣，真疑玉阙开天葩。

周公多才复多技，若无其德才则累。对花不觉惜花奇，以理求之或相似。

柳子上河访友归，说花真使心魂飞。兼言一士能扛鼎，直气不剉与身肥。

青原瀑布开生面，曾驱五虎出山嵋。鸡鸣半叶即淩风，一见未语知猿公。

相携池畔寻菡萏，四枝照水新芙蓉。池上主人叉腰立，对花与之施长揖。

最嫌礼数缚人情，怒气横生手以戟。转盻之间池水沸，莲花出水香流地。

力士早曾脱巾舄，水中那得藏蛟兕。今春碣石归金陵，风尘困折意难清。

忽闻奇事探奇赏，烦襟荡涤归清溟。嗟吁中和祥瑞被草木，何不直与万姓消刀兵。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。